CELEX: 32011L0031
Language: lt
Date: 1299456000000
Title: 2011 m. kovo 7 d. Komisijos direktyva 2011/31/ES, kuria dėl veikliosios medžiagos metilpirimifoso naudojimo srities susiaurinimo iš dalies keičiama Tarybos direktyva 91/414/EEB  Tekstas svarbus EEE

8.3.2011   
            
            
               LT
            
            
               Europos Sąjungos oficialusis leidinys
            
            
               L 61/18
            
         KOMISIJOS DIREKTYVA 2011/31/ES
   2011 m. kovo 7 d.
   kuria dėl veikliosios medžiagos metilpirimifoso naudojimo srities susiaurinimo iš dalies keičiama Tarybos direktyva 91/414/EEB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą Nr. 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:
   
               (1)
            
            
               Pagal Direktyvos 91/414/EEB 5 straipsnio 5 dalį medžiagų įtraukimas bet kuriuo metu gali būti peržiūrimas, jeigu yra požymių, kad nebesilaikoma šio straipsnio 1 ir 2 dalyse nurodytų kriterijų.
            
         
               (2)
            
            
               Komisijos direktyva 2007/52/EB (2) metilpirimifosas buvo įtrauktas į veikliųjų medžiagų sąrašą Direktyvos 91/414/EEB I priede. Tačiau dėl konkrečių su šia medžiaga susijusių nuostatų pranešėjas turėjo pateikti tolesnių tyrimų, kuriais būtų patvirtintas poveikio operatoriams vertinimas, duomenis.
            
         
               (3)
            
            
               2009 m. rugsėjo 22 d. tokių tyrimų duomenis pranešėjas pateikė Jungtinei Karalystei, kuri Komisijos reglamentu (EB) Nr. 451/2000 (3) buvo paskirta ataskaitą rengiančia valstybe nare.
            
         
               (4)
            
            
               Jungtinė Karalystė įvertino tų tyrimų duomenis ir 2010 m. vasario 25 d. Komisijai pateikė vertinimo ataskaitos projekto papildymą, kuris buvo išsiųstas kitoms valstybėms narėms, Europos maisto saugos tarnybai (EMST) ir pranešėjui, kad jie pateiktų pastabų. Atsižvelgdamos į vertinimo ataskaitos projektą, valstybės narės ir Komisija minėtą papildymą apsvarstė Maisto grandinės ir gyvūnų sveikatos nuolatiniame komitete ir 2011 m. sausio 28 d. pateikė kaip peržiūrėtą 2007 m. kovo 16 d. Komisijos metilpirimifoso peržiūros ataskaitą.
            
         
               (5)
            
            
               Iš tyrimų, kurių duomenys įtraukti į galutinę 2011 m. sausio 28 d. peržiūros ataskaitą, matyti, kad pavojus operatoriams, kai darbas atliekamas naudojant rankinius prietaisus, yra nepriimtinas.
            
         
               (6)
            
            
               Atsižvelgiant į vertinimo ataskaitos projektą, jo priedą ir pastabas, kurias pateikė valstybės narės, EMST ir pranešėjas, toliau galioja išvada, kad augalų apsaugos produktai, kurių sudėtyje yra metilpirimifoso, gali būti laikomi iš esmės atitinkančiais Direktyvos 91/414/EEB 5 straipsnio 1 dalies a ir b punktų reikalavimus, visų pirma dėl naudojimo paskirčių, kurios buvo išnagrinėtos ir išsamiai aprašytos Komisijos peržiūros ataskaitoje. Tačiau turi būti draudžiama naudoti į sąrašą įtrauktą metilpirimifosą, kai darbas atliekamas naudojant rankinius prietaisus.
            
         
               (7)
            
            
               Todėl tikslinga Direktyvą 91/414/EEB atitinkamai iš dalies pakeisti.
            
         
               (8)
            
            
               Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 91/414/EEB I priedas iš dalies keičiamas pagal šios direktyvos priedą.
   2 straipsnis
   Valstybės narės ne vėliau kaip 2011 m. spalio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą bei tų nuostatų ir šios direktyvos atitikties lentelę.
   Tas nuostatas jos taiko nuo 2011 m. lapkričio 1 d.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   3 straipsnis
   Vadovaudamosi Direktyva 91/414/EEB, valstybės narės, jei būtina, iki 2011 m. spalio 31 d. iš dalies keičia arba panaikina galiojančią augalų apsaugos produktų, kurių sudėtyje yra veikliosios medžiagos metilpirimifoso, registraciją.
   4 straipsnis
   Ši direktyva įsigalioja dvidešimtąją dieną nuo jos paskelbimo Europos Sąjungos oficialiajame leidinyje.
   5 straipsnis
   Ši direktyva skirta valstybėms narėms.
   
      Priimta Briuselyje 2011 m. kovo 7 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 230, 1991 8 19, p. 1.
   
      (2)  OL L 214, 2007 8 17, p. 3.
   
      (3)  OL L 55, 2000 2 29, p. 25.
   
      PRIEDAS
      Direktyvos 91/414/EEB I priedo lentelės 162 eilutė pakeičiama taip:
      
         
                     „162
                  
                  
                     metilpirimifosas
                     CAS No 29232–93–7
                     CIPAC No 239
                  
                  
                     O-2-dietilamino-6-metilpirimidin-4-il
                     O,O- dimetilfosforotioatas
                  
                  
                     ≥ 880 g/kg
                  
                  
                     2007 m. spalio 1 d.
                  
                  
                     2017 m. rugsėjo 30 d.
                  
                  
                     A   DALIS
                     Leidžiama naudoti tik kaip insekticidą nuimtam derliui sandėliuoti.
                     Neleidžiama naudoti, kai darbas atliekamas naudojant rankinius prietaisus.
                     B   DALIS
                     Vertindamos paraiškas registruoti augalų apsaugos produktus, kurių sudėtyje yra metilpirimifoso ir kurie nėra skirti naudoti su automatizuotomis sistemomis tuščiuose grūdų sandėliuose, valstybės narės ypatingą dėmesį skiria 4 straipsnio 1 dalies b punkte nurodytiems kriterijams ir užtikrina, kad prieš registruojant tokius produktus būtų pateikti visi būtini duomenys ir informacija.
                     Įgyvendinant VI priede numatytus vienodus principus, atsižvelgiama į metilpirimifoso peržiūros ataskaitos, priimtos Maisto grandinės ir gyvūnų sveikatos nuolatiniame komitete 2007 m. kovo 16 d., išvadas, ypač į jos I ir II priedėlius.
                     Atlikdamos šį bendrą vertinimą, valstybės narės privalo kreipti ypatingą dėmesį į:
                     
                                 —
                              
                              
                                 operatoriaus saugą. Leistinose naudojimo sąlygose turi būti nustatytos tinkamos asmens ir kvėpavimo takų apsaugos priemonės bei rizikos mažinimo priemonės, skirtos sąlyčiui sumažinti,
                              
                           
                                 —
                              
                              
                                 su maistu suvartojamų likučių poveikį vartotojams atsižvelgiant į būsimus didžiausių likučių koncentracijų pakeitimus.“